मगर अगर, जैसा कि तय-सा है, उत्तर प्रदेश ने भाजपा को ठेंगा दिखा दिया तो क्या होगा? क्या तब सरकार और संगठन में कसमसाते हुए दिन गुज़ार रहे लोग प्रधानमंत्री नरेंद्र मोदी और भाजपा अध्यक्ष अमित शाह को अपना ठेंगा दिखाने की ज़ुर्रत कर पाएंगे? भीतर-ही-भीतर खदक रही भाजपा की देगची से उफ़न कर कुछ बाहर आएगा या उसके ढक्कन पर इतने भारी पत्थर रख दिए जाएंगे कि सब अंदर ही सूख जाए? उत्तर प्रदेश के चुनावी मैदान में मोदी-शाह के माथे पर बड़ी-बड़ी सिलवटें देखने के बाद भाजपा के पुराने अश्वारोहियों की आस अपने पितृ-संगठन पर अभी से टिक गई है। राष्ट्रीय स्वयंसेवक संघ के मुखिया मोहन भागवत की तरफ़ लग गई टकटकियां अगले महीने होलिका-दहन के बाद अपने रंग बिखेरेंगी।